ΚΟΙΝΗ ΘΕΣΗ (ΕΚ) αριθ. 17/1999

που καθορίστηκε από το Συμβούλιο στις 23 Φεβρουαρίου 1999

για την έκδοση της οδηγίας 1999/.../ΕΚ του Συμβουλίου για τις πληροφορίες που πρέπει να τίθενται στη διάθεση των καταναλωτών σχετικά με την οικονομία καυσίμου και τις εκπομπές CO2 όσον αφορά την εμπορία νέων επιβατηγών αυτοκινήτων

(1999/C 123/01)

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 130 Σ παράγραφος 1,

την πρόταση της Επιτροπής(1),

την γνώμη της Οικονομικής και Κοινωνικής Επιτροπής(2),

Αποφασίζοντaς σύμφωνα με τη διαδικασία που ορίζεται στο άρθρο 189 Γ της συνθήκης(3),

Εκτιμώντας:

(1) ότι το άρθρο 130 Ρ της συνθήκης προβλέπει συνετή και ορθολογική χρησιμοποίηση των φυσικών πόρων· ότι η ορθολογική χρήση της ενέργειας είναι ένα από τα κύρια μέσα με τα οποία μπορεί να επιτευχθεί ο στόχος αυτός και να μειωθεί η ρύπανση του περιβάλλοντος·

(2) ότι ο βασικός στόχος της σύμβασης-πλαισίου των Ηνωμένων Εθνών για τις κλιματικές μεταβολές είναι να επιτευχθεί σταθεροποίηση των συγκεντρώσεων αερίων θερμακηπίου στην ατμόσφαιρα σε επίπεδο τέτοιο ώστε να προλαμβάνεται επικίνδυνη ανθρωπογενής παρεμβολή στο κλιματικό σύστημα·

(3) ότι κατά το πρωτόκολλο του Κιότο, επισυναπτόμενο στη συμφωνία-πλαίσιο του ΟΗΕ που συμφωνήθηκε τον Δεκέμβριο 1997 στη διάσκεψη του Κιότο, η Κοινότητα δέχθηκε το στόχο μείωσης των εκπομπών της στην περίοδο 2008-2012, όσον αφορά μια δέσμη αερίων θερμοκηπίου, κατά 8 % εν σχέσει προς τα επίπεδα του 1990·

(4) ότι, αναγνωρίζοντας τη σημασία των επιβατικών αυτοκινήτων ως πηγής εκπομπών CO2, η Επιτροπή πρότεινε κοινοτική στρατηγική μείωσης των εκπομπών CO2 από τα αυτοκίνητα αυτά και βελτίωσης της οικονομίας καυσίμων· ότι, στα συμπεράσματα της 25ης Ιουνίου 1996, το Συμβούλιο εξέφρασε ικανοποίηση για τη λύση της Επιτροπής·

(5) ότι η πληροφόρηση διαδραματίζει κεντρικό ρόλο στη λειτουργία των δυνάμεων της αγοράς και ότι η παροχή ακριβών, συναφών και συγκρίσιμων πληροφοριών για την ειδική κατανάλωση καυσίμου και τις εκπομπές CO2 των επιβατηγών αυτοκινήτων μπορεί να επηρεάσει την επιλογή των καταναλωτών υπέρ των αυτοκινήτων χαμηλότερης κατανάλωσης τα οποία εκπέμπουν λιγότερο CO2, παροτρύνοντας έτσι τους κατασκευαστές να λαμβάνουν μέτρα ώστε να μειώνουν την κατανάλωση καυσίμου των αυτοκινήτων·

(6) ότι η παρουσία ετικετών στα μεταχειρισμένα αυτοκίνητα στα σημεία πώλησης θα μπορούσε να επηρεάσει τους αγοραστές νέων επιβατηγών αυτοκινήτων υπέρ των αυτοκινήτων με χαμηλή κατανάλωση, αφού αυτό το χαρακτηριστικό θα λαμβάνεται υπόψη κατά τη μεταπώληση του αυτοκινήτου· ότι, επομένως, ενδείκνυται, σε συνδυασμό με την πρώτη επανεξέταση της παρούσας οδηγίας, να αντιμετωπισθεί η περίπτωση να διευρυνθεί το πεδίο εφαρμογής και στα μεταχειρισμένα αυτοκίνητα που καλύπτονται από την οδηγία 93/116/ΕΚ της Επιτροπής, της 17ης Δεκεμβρίου 1993, για την προσαρμογή στην τεχνική πρόοδο της οδηγίας 80/1268/ΕΟΚ του Συμβουλίου σχετικά με την κατανάλωση καυσίμων(4)·

(7) ότι, επομένως, είναι αναγκαίο να διαμορφωθεί μια ετικέτα οικονομίας καυσίμου για όλα τα νέα επιβατηγά αυτοκίνητα που επιδεικνύονται σ' ένα σημείο πώλησης·

(8) ότι η ετικέτα οικονομίας καυσίμου θα πρέπει να περιλαμβάνει πληροφορίες για την κατανάλωση καυσίμου και τις ειδικές εκπομπές CO2 που έχουν προσδιοριστεί σύμφωνα με τα εναρμονισμένα πρότυπα και τις μεθόδους οι οποίες προβλέπονται στην οδηγία 80/1268/ΕΟΚ του Συμβουλίου, της 16ης Δεκεμβρίου 1980, περί προσεγγίσεως των νομοθεσιών των κρατών μελών σχετικά με την κατανάλωση καυσίμων των οχημάτων με κινητήρα(5)·

(9) ότι είναι αναγκαίο να διατίθενται υπό κατάλληλη μορφή συμπληρωματικές τυποποιημένες πληροφορίες για την κατανάλωση καυσίμου και τις ειδικές εκπομπές CO2, κάθε έκδοση νέου αυτοκινήτου, τόσο στο σημείο πώλησης όσο και από τον καθορισμένο φορέα κάθε κράτους μέλους· ότι η πληροφόρηση αυτή μπορεί να είναι χρήσιμη στον καταναλωτή που αποφασίζει τι θα αγοράσει πριν εισέλθει στην έκθεση αυτοκινήτων, ή που επιλέγει να μην προσφύγει σε έμπορο αυτοκινήτων ή σε έκθεση για να αγοράσει αυτοκίνητο·

(10) ότι είναι σημαντικό να γνωστοποιούνται στους δυνητικούς πελάτες τα πλέον αποδοτικά, από πλευράς καυσίμου, μοντέλα επιβατηγών αυτοκινήτων που διατίθενται μέσω του συγκεκριμένου σημείου πώλησης·

(11) ότι όλα τα διαφημιστικά έντυπα και, κατά περίπτωση, το άλλο διαφημιστικό υλικό που χρησιμοποιούνται κατά την εμπορία νέων επιβατηγών αυτοκινήτων, θα πρέπει να περιλαμβάνει τα σχετικά δεδομένα κατανάλωσης καυσίμου για τα οικεία μοντέλα επιβατηγών αυτοκινήτων τα οποία αφορά,

ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ:

Άρθρο 1

Σκοπός της παρούσας οδηγίας είναι να διασφαλιστεί ότι διατίθενται στους καταναλωτές πληροφορίες σχετικά με την οικονομία καυσίμου και εκπομπές CO2 νέων επιβατηγών αυτοκινήτων που προορίζονται για πώληση ή για χρηματοδοτική μίσθωση στην Κοινότητα, προκειμένου να μπορούν οι καταναλωτές να κάνουν την επιλογή τους ενημερωμένοι.

Άρθρο 2

Για τους σκοπούς της παρούσας οδηγίας νοείται ως:

1. "επιβατηγό αυτοκίνητο": κάθε όχημα κατηγορίας Μ1, όπως ορίζεται στο παράρτημα II της οδηγίας 70/156/ΕΟΚ του Συμβουλίου(6), το οποίο υπάγεται στο πεδίο εφαρμογής της οδηγίας 80/1268/ΕΟΚ(7). Δεν περιλαμβάνονται τα οχήματα που υπάγονται στο πεδίο εφαρμογής της οδηγίας 92/61/ΕΟΚ, ούτε και τα οχήματα για ειδικούς σκοπούς, όπως ορίζονται στη δεύτερη περίπτωση του άρθρου 4 παράγραφος 1 στοιχείο α) της οδηγίας 70/156/ΕΟΚ·

2. "νέο επιβατηγό αυτοκίνητο": κάθε επιβατηγό αυτοκίνητο που δεν είχε πωληθεί προηγουμένως σε πρόσωπο που αγόρασε με σκοπό άλλο από το να το πωλήσει ή να το διαθέσει·

3. "πιστοποιητικό πιστότητας": το πιστοποιητικό που προσδιορίζεται στο άρθρο 6 της οδηγίας 70/156/ΕΟΚ·

4. "σημείο πώλησης": τόπος, όπως κατάστημα στο οποίο εκτίθενται αυτοκίνητα ή υπαίθριος χώρος όπου παρουσιάζονται νέα επιβατηγά αυτοκίνητα ή προσφέρονται προς πώληση ή χρηματοδοτική μίσθωση στους δυνητικούς πελάτες. Οι εμπορικές εκθέσεις στις οποίες παρουσιάζονται στο κοινό νέα επιβατηγά αυτοκίνητα περιλαμβάνονται στον παρόντα ορισμό·

5. "επίσημη κατανάλωση καυσίμου": η κατανάλωση καυσίμου για την οποία υπάρχει έγκριση τύπου από την αρμόδια αρχή σύμφωνα με τις διατάξεις της οδηγίας 80/1268/ΕΟΚ, μνημονεύεται στο παράρτημα VIII της οδηγίας 70/156/ΕΟΚ και επισυνάπτεται στο πιστοποιητικό έγκρισης ΕΚ τύπου οχήματος ή στο πιστοποιητικό πιστότητας. Στις περιπτώσεις που ένα μοντέλο αφορά ομάδα παραλλαγών ή/και εκδόσεων, η τιμή που θα γνωστοποιείται για την κατανάλωση καυσίμου αυτού του μοντέλου θα βασίζεται στην παραλλαγή ή/και την έκδοση με την υψηλότερη επίσημη κατανάλωση καυσίμου εντός της ομάδος·

6. "επίσημες ειδικές εκπομπές CO2" για δεδομένο επιβατηγό αυτοκίνητο: οι εκπομπές CO2 που μετρούνται σύμφωνα με τις διατάξεις της οδηγίας 80/1268/ΕΟΚ, μνημονεύονται στο παράρτημα VIII της οδηγίας 70/156/ΕΟΚ και επισυνάπτονται στο πιστοποιητικό έγκρισης τύπου ΕΚ ή στο πιστοποιητικό πιστότητας. Στις περιπτώσεις που ένα μοντέλο αφορά ομάδα αρκετών παραλλαγών ή/και εκδόσεων, οι τιμές που θα γνωστοποιούνται για τις εκπομπές CO2 αυτού του μοντέλου θα βασίζονται στην παραλλαγή ή/και την έκδοση με τις υψηλότερες επίσημες εκπομπές CO2 εντός της ομάδος·

7. "ετικέτα οικονομίας καυσίμου": ετικέτα στην οποία περιλαμβάνεται ενημέρωση του καταναλωτή σχετικά με την επίσημη κατανάλωση καυσίμου και τις επίσημες ειδικές εκπομπές CO2 του αυτοκινήτου στο οποίο επικολλάται·

8. "οδηγός οικονομίας καυσίμου": συλλογή των επίσημων δεδομένων κατανάλωσης καυσίμου και των επίσημων ειδικών εκπομπών CO2 για κάθε μοντέλο που διατίθεται στην αγορά νέων αυτοκινήτων·

9. "διαφημιστικά έντυπα": όλο το έντυπο υλικό που χρησιμοποιείται για την εμπορία, διαφήμιση και προώθηση οχημάτων στο ευρύ κοινό. Περιλαμβάνει, τουλάχιστον, τεχνικά εγχειρίδια, φυλλάδια, διαφημίσεις σε εφημερίδες, περιοδικά και εμπορικό τύπο και αφίσες·

10. "μάρκα": εμπορική επωνυμία του κατασκευαστή εμφαινόμενη στο πιστοποιητικό πιστότητας και στην τεκμηρίωση έγκρισης τύπου·

11. "μοντέλο": η εμπορική περιγραφή της μάρκας, του τύπου και, εάν υπάρχει και είναι σκόπιμο, της παραλλαγής και της έκδοσης ενός επιβατηγού αυτοκινήτου·

12. "τύπος, παραλλαγή και έκδοση": τα διαφοροποιημένα οχήματα δεδομένης μάρκας που δηλώνονται από τον κατασκευαστή, όπως περιγράφονται στο παράρτημα II Β της οδηγίας 70/156/ΕΟΚ, και εξατομικεύονται με αλφαριθμητικούς χαρακτήρες τύπου, παραλλαγής και έκδοσης.

Άρθρο 3

Τα κράτη μέλη διασφαλίζουν ότι επικολλάται ή τοποθετείται κοντά σε κάθε νέο μοντέλο επιβατηγού αυτοκινήτου στο χώρο πώλησης, κατά τρόπο ώστε να είναι ευδιάκριτη, ετικέτα οικονομίας καυσίμου και εκπομπών CO2 η οποία πληροί τις απαιτήσεις που προβλέπονται στο παράρτημα I.

Άρθρο 4

Με την επιφύλαξη της κατάρτισης, από μέρους της Επιτροπής, οδηγού "Internet", σε κοινοτικό επίπεδο, τα κράτη μέλη διασφαλίζουν ότι συντάσσεται, ύστερα από διαβούλευση με τους κατασκευαστές, οδηγός οικονομίας καυσίμου και εκπομπών CO2· ο οδηγός συντάσσεται τουλάχιστον σε ετήσια βάση και σύμφωνα με τις απαιτήσεις του παραρτήματος II. Ο οδηγός είναι συμπυκνωμένος, φορητός και δωρεάν για τους ερνδιαφερόμενους καταναλωτές τόσο στο χώρο πώλησης όσο και από καθορισμένο φορέα σε κάθε κράτος μέλος.

Η αρχή ή οι αρχές που αναφέρονται στο άρθρο 8 μπορούν να συνεργάζονται για την προετοιμασία του οδηγού.

Άρθρο 5

Τα κράτη μέλη διασφαλίζουν ότι για κάθε μάρκα οχήματος εκτίθεται αφίσα (ή πίνακας) με κατάλογο των στοιχείων για την επίσημη κατανάλωση καυσίμου και για τις επίσημες ειδικές εκπομπές CO2 όλων των μοντέλων νέων επιβατηγών αυτοκινήτων που εκτίθενται ή προσφέρονται για πώληση ή για χρηματοδοτική μίσθωση είτε στο σημείο πώλησης, είτε με διαμεσολάβησή του. Τα στοιχεία αυτά αναρτώνται σε εμφανή θέση και σύμφωνα με τη μορφή που παρατίθεται στο παράρτημα III.

Άρθρο 6

Τα κράτη μέλη διασφαλίζουν ότι όλα τα διαφημιστικά έντυπα περιέχουν τα στοιχεία για την επίσημη κατανάλωση καυσίμου και για τις επίσημες ειδικές εκπομπές CO2 των οικείων μοντέλων επιβατηγών αυτοκινήτων σύμφωνα με τις απαιτήσεις του παραρτήματος IV.

Τα κράτη μέλη παρέχουν, εάν χρειαστεί, και άλλο διαφημιστικό υλικό, εκτός από τα προαναφερόμενα διαφημιστικά έντυπα, στο οποίο αναγράφονται οι επίσημες εκπομπές CO2 και η επίσημη κατανάλωση καυσίμου του συγκεκριμένου μοντέλου αυτοκινήτου.

Άρθρο 7

Τα κράτη μέλη διασφαλίζουν ότι στις ετικέτες, στους οδηγούς, στις αφίσες ή στο διαφημιστικό υλικό που αναφέρονται στα άρθρα 3, 4, 5 και 6, απαγορεύεται να τίθενται άλλα σήματα, σύμβολα η επιγραφές σχετικά με την κατανάλωση καυσίμου ή τις εκπομπές CO2 που δεν πληρούν τις απαιτήσεις της παρούσας οδηγίας, εάν η παρουσία τους ενδέχεται να προκαλέσει σύγχυση στους δυνητικούς καταναλωτές νέων επιβατηγών αυτοκινήτων.

Άρθρο 8

Τα κράτη μέλη γνωστοποιούν στην Επιτροπή την αρμόδια αρχή ή αρχές που είναι υπεύθυνες για την εφαρμογή και τη λειτουργία του προγράμματος ενημέρωσης των καταναλωτών το οποίο περιγράφεται στην παρούσα οδηγία.

Άρθρο 9

Τυχόν τροποποιήσεις που απαιτούνται προκειμένου να προσαρμοστούν τα παραρτήματα της παρούσας οδηγίας, εγκρίνονται από την Επιτροπή σύμφωνα με τη διαδικασία που προβλέπεται στο άρθρο 10, ύστερα από διαβούλευση με τις ενώσεις καταναλωτών και τα λοιπά ενδιαφερόμενα μέρη.

Προκειμένου να συμβάλει στην εν λόγω διαδικασία προσαρμογής, κάθε κράτος μέλος διαβιβάζει στην Επιτροπή, έως τις 31 Δεκεμβρίου 2003, έκθεση σχετικά με την αποτελεσματικότητα των διατάξεων της παρούσας οδηγίας, η οποία καλύπτει την περίοδο από ...(8) έως τις 31 Δεκεμβρίου 2002. Η μορφή αυτής της έκθεσης καθορίζεται σύμφωνα με τη διαδικασία που προβλέπεται στο άρθρο 10, το αργότερο ...(9)

Επιπλέον, η Επιτροπή, σύμφωνα με τη διαδικασία που προβλέπεται στο άρθρο 10, λαμβάνει μέτρα τα οποία αποσκοπούν:

α) στον περαιτέρω προσδιορισμό της μορφής της ετικέτας που μνημονεύεται στο άρθρο 3, με τροποποίηση του παραρτήματος I·

β) στον περαιτέρω προσδιορισμό των απαιτήσεων σχετικά με τον οδηγό που μνημονεύεται στο άρθρο 4, με σκοπό την κατά κατηγορίες κατάταξη των νέων μοντέλων αυτοκινήτων, επιτρέποντας έτσι την κατάρτιση καταλόγου με συγκεκριμένες κατηγορίες των μοντέλων ανάλογα με τις εκπομπές CO2 και την κατανάλωση καυσίμου, συμπεριλαμβανομένης μιας κατηγορίας όπου θα κατατάσσονται τα πλέον αποδοτικά ως προς την κατανάλωση καυσίμων νέα μοντέλα·

γ) στη θέσπιση συστάσεων, προκειμένου οι αρχές των διατάξεων περί διαφημιστικών εντύπων που μνημονεύονται στο άρθρο 6 πρώτο εδάφιο να εφαρμοστούν και σε άλλα μέσα ενημέρωσης και διαφημιστικό υλικό.

Άρθρο 10

Επιτροπή

Η Επιτροπή επικουρείται από επιτροπή αποτελούμενη από τους εκπροσώπους των κρατών μελών και στην οποία προεδρεύει αντιπρόσωπος της Επιτροπής.

Ο αντιπρόσωπος της Επιτροπής υποβάλλει στην εν λόγω επιτροπή σχέδιο των μέτρων που πρόκειται να ληφθούν. Η επιτροπή διατυπώνει τη γνώμη της όσον αφορά το σχέδιο αυτό εντός προθεσμίας που μπορεί να ορίσει ο πρόεδρος ανάλογα με τον επείγοντα χαρακτήρα του θέματος. Η γνώμη διατυπώνεται με την πλειοψηφία που προβλέπεται στο άρθρο 148 παράγραφος 2 της συνθήκης για την έγκριση αποφάσεων τις οποίες καλείται να λάβει το Συμβούλιο κατόπιν προτάσεως της Επιτροπής. Κατά την ψηφοφορία στην επιτροπή, οι ψήφοι των αντιπροσώπων των κρατών μελών σταθμίζονται σύμφωνα με το προαναφερόμενο άρθρο.

Ο πρόεδρος δεν λαμβάνει μέρος στην ψηφοφορία.

Η Επιτροπή θεσπίζει τα σχεδιαζόμενα μέτρα όταν είναι σύμφωνα με τη γνώμη της επιτροπής.

Όταν τα σχεδιαζόμενα μέτρα δεν είναι σύμφωνα με τη γνώμη της επιτροπής, ή ελλείψει γνώμης, η Επιτροπή υποβάλλει χωρίς καθυστέρηση στο Συμβούλιο πρόταση σχετικά με τα μέτρα που πρέπει να ληφθούν. Το Συμβούλιο αποφασίζει με ειδική πλειοψηφία.

Εάν, μετά τη λήξη περιόδου τριών μηνών από την ημερομηνία υποβολής της πρότασης στο Συμβούλιο, το Συμβούλιο δεν έχει αποφασίσει, τα προτεινόμενα μέτρα θεσπίζονται από την Επιτροπή.

Άρθρο 11

Τα κράτη μέλη ορίζουν τις κυρώσεις σε περιπτώσεις παράβασης των εθνικών διατάξεων οι οποίες θεσπίζονται δυνάμει της παρούσας οδηγίας. Οι κυρώσεις πρέπει να είναι αποτελεσματικές, αναλογικές και αποτρεπτικές.

Άρθρο 12

1. Τα κράτη μέλη θέτουν σε ισχύ τις αναγκαίες νομοθετικές, κανονιστικές και διοικητικές διατάξεις για να συμμορφωθούν με την παρούσα οδηγία μέχρι ...(10) το αργότερο και ενημερώνουν αμέσως την Επιτροπή σχετικά.

Οι διατάξεις αυτές, όταν θεσπίζονται από τα κράτη μέλη, αναφέρονται στην παρούσα οδηγία ή συνοδεύονται από παρόμοια αναφορά κατά την επίσημη δημοσίευσή τους. Οι λεπτομέρειες της αναφοράς αυτής καθορίζονται από τα κράτη μέλη.

2. Τα κράτη μέλη ανακοινώνουν στην Επιτροπή το κείμενο των κύριων διατάξεων εσωτερικού δικαίου τις οποίες θεσπίζουν στον τομέα που διέπεται από την παρούσα οδηγία.

Άρθρο 13

Η παρούσα οδηγία αρχίζει να ισχύει την ημέρα δημοσίευσής της στην Επίσημη Εφημερίδα των Ευρωπαϊκών Κοινοτήτων.

Άρθρο 14

Η παρούσα οδηγία απευθύνεται στα κράτη μέλη.

...,

Για το Συμβούλιο

Ο Πρόεδρος

...

(1) ΕΕ C 305 της 3.10.1998, σ. 2.

(2) ΕΕ C 40 της 15.2.1999, σ. 45.

(3) Γνώμη του Ευρωπαϊκού Κοινοβουλίου της 17ης Δεκεμβρίου 1998 (ΕΕ C 98 της 9.4.1999), κοινή θέση του Συμβουλίου της 23ης Φεβρουαρίου 1999 και απόφαση του Ευρωπαϊκού Κοινοβουλίου της ... (δεν έχει ακόμα δημοσιευθεί στην Επίσημη Εφημερίδα).

(4) ΕΕ L 329 της 30.12.1993, σ. 39.

(5) ΕΕ L 375 της 31.12.1980, σ. 36· οδηγία όπως τροποποιήθηκε τελευταία από την οδηγία 93/116/ΕΚ της Επιτροπής.

(6) Οδηγία 70/156/ΕΟΚ του Συμβουλίου, της 6ης Φεβρουαρίου 1970, περί προσεγγίσεως των νομοθεσιών των κρατών μελών που αφορούν στην έγκριση των οχημάτων με κινητήρα και των ρυμουλκουμένων τους (ΕΕ L 42 της 23.2.1970, σ. 1)· οδηγία όπως τροποποιήθηκε τελευταία από την οδηγία 98/91/ΕΚ του Ευρωπαϊκού Κοινοβουλίου και του Συμβουλίου (ΕΕ L 11 της 16.1.1999, σ. 25).

(7) Οδηγία 92/61/ΕΟΚ του Συμβουλίου, της 30ής Ιουνίου 1970, περί εγκρίσεως τύπου των δικύκλων ή τρικύκλων οχημάτων με κινητήρα (ΕΕ L 225 της 10.8.1992, σ. 72)· οδηγία όπως τροποποιήθηκε από την πράξη προσχώρησης του 1994.

(8) 12 μήνες μετά την έναρξη ισχύος της παρούσας οδηγίας.

(9) 12 μήνες μετά την έναρξη ισχύος της παρούσας οδηγίας.

(10) 12 μήνες από την έναρξη ισχύος της παρούσας οδηγίας.

ΠΑΡΑΡΤΗΜΑ I

ΠΕΡΙΓΡΑΦΗ ΤΗΣ ΕΤΙΚΕΤΑΣ ΟΙΚΟΝΟΜΙΑΣ ΚΑΥΣΙΜΟΥ ΚΑΙ ΕΚΠΟΜΠΩΝ CO2

Τα κράτη μέλη διασφαλίζουν, τουλάχιστον, ότι στο έδαφός τους όλες οι ετικέτες οικονομίας καυσίμου:

1. είναι σύμφωνες προς τυποποιημένη μορφή, ώστε να αναγνωρίζονται ευκολότερα από τους καταναλωτές·

2. είναι διαστάσεων 297 mm x 210 mm (διαστάσεις Α4)·

3. περιλαμβάνουν αναφορά στο μοντέλο και στον τύπο καυσίμου του επιβατηγού αυτοκινήτου στο οποίο τοποθετούνται·

4. περιλαμβάνουν την αριθμητική τιμή της επίσημης κατανάλωσης καυσίμου και των επίσημων ειδικών εκπομπών CO2. Η τιμή της επίσημης κατανάλωσης καυσίμου εκφράζεται είτε σε λίτρα ανά 100 χιλιόμετρα (l/100 km), είτε σε χιλιόμετρα ανά λίτρο (km/l), είτε σε κατάλληλο συνδυασμό των ανωτέρω και αναγράφεται με ακρίβεια ενός δεκαδικού ψηφίου. Η τιμή των επισήμων ειδικών εκπομπών CO2 πρέπει να εκφράζεται στρογγυλευμένη στον πλησιέστερο ακέραιο αριθμό, σε γραμμάρια ανά χιλιόμετρο (g/km).

Οι τιμές αυτές είναι δυνατόν να εκφράζονται σε διαφορετικές μονάδες (γαλόνια και μίλια) στο βαθμό που συμβιβάζονται με τις διατάξεις της οδηγίας 80/181/ΕΟΚ(1)·

5. περιλαμβάνουν το ακόλουθο κείμενο σχετικά με την ύπαρξη του οδηγού κατανάλωσης καυσίμου και εκπομπών CO2:"Σε όλα τα σημεία πώλησης διατίθεται δωρεάν οδηγός οικονομίας καυσίμου και εκπομπών CO2, ο οποίος περιλαμβάνει στοιχεία για όλα τα μοντέλα νέων αυτοκινήτων"·

6. περιλαμβάνουν το ακόλουθο κείμενο:"Επιπλέον της αποδοτικότητας ενός αυτοκινήτου από πλευράς κατανάλωσης καυσίμων, η συμπεριφορά του οδηγού, καθώς άλλοι μη τεχνικοί παράγοντες παίζουν ρόλο στον προσδιορισμό της κατανάλωσης του καυσίμου και των εκπομπών CO2. Το CO2 είναι το κύριο αέριο θερμοκηπίου που ευθύνεται για την αύξηση της θερμοκρασίας του πλανήτη".

(1) Οδηγία 80/181/ΕΟΚ του Συμβουλίου, της 20ής Δεκεμβρίου 1979, περί προσεγγίσεως των νομοθεσιών των κρατών μελών των αναφερομένων στις μονάδες μετρήσεως και καταργήσεως της οδηγίας 71/354/ΕΟΚ (ΕΕ L 39 της 15.2.1980, σ. 40)· οδηγία όπως τροποποιήθηκε τελευταία από την οδηγία 89/617/ΕΟΚ (ΕΕ L 357 της 7.12.1989, σ. 28).

ΠΑΡΑΡΤΗΜΑ II

ΠΕΡΙΓΡΑΦΗ ΤΟΥ ΟΔΗΓΟΥ ΟΙΚΟΝΟΜΙΑΣ ΚΑΥΣΙΜΟΥ ΚΑΙ ΕΚΠΟΜΠΩΝ CO2

Τα κράτη μέλη διασφαλίζουν ότι ο οδηγός οικονομίας καυσίμου και εκπομπών CO2 περιλαμβάνει, τουλάχιστον, τις ακόλουθες πληροφορίες:

1. κατάλογο όλων των νέων μοντέλων επιβατηγών αυτοκινήτων που διατίθενται προς αγορά εντός των κρατών μελών, σε ετήσια βάση, στον οποίο τα αυτοκίνητα συγκεντρώνονται ανά μάρκα, κατ' αλφαβητική σειρά. Εάν σε ένα κράτος μέλος ο κατάλογος ενημερώνεται περισσότερο από μια φορά ετησίως, τότε ο οδηγός θα πρέπει να περιέχει κατάλογο όλων των νέων μοντέλων επιβατηγών αυτοκινήτων που είναι διαθέσιμα κατά την ημερομηνία δημοσίευσης αυτής της ενημέρωσης·

2. για κάθε μοντέλο που υπάρχει στον οδηγό, το είδος καυσίμου, την αριθμητική τιμή της επίσημης κατανάλωσης καυσίμου και των επισήμων ειδικών εκπομπών CO2. Η τιμή της επίσημης κατανάλωσης καυσίμου εκφράζεται είτε σε λίτρα ανά 100 χιλιόμετρα (l/100 km) είτε σε χιλιόμετρα ανά λίτρο (km/l) είτε σε κατάλληλο συνδυασμό των ανωτέρω και αναγράφεται με ακρίβεια ενός δεκαδικού ψηφίου. Η τιμή των επίσημων ειδικών εκπομπών CO2 εκφράζεται, στρογγυλευμένη στον πλησιέστερο ακέραιο αριθμό, σε γραμμάρια ανά χιλιόμετρο (g/km).

Οι τιμές αυτές είναι δυνατόν να εκφράζονται σε διαφορετικές μονάδες (γαλόνια και μίλια), στο βαθμό που συμβιβάζονται με τις διατάξεις της οδηγίας 80/181/ΕΟΚ·

3. κατάλογο, σε εμφανές σημείο, των δέκα πλέον αποδοτικών από πλευράς κατανάλωσης καυσίμου μοντέλων νέων επιβατηγών αυτοκινήτων που κατατάσσονται κατ' αύξουσα τάξη ειδικών εκπομπών CO2 για κάθε τύπο καυσίμου. Ο κατάλογος πρέπει να περιλαμβάνει το μοντέλο, την αριθμητική τιμή της επίσημης κατανάλωσης καυσίμου και των επίσημων ειδικών εκπομπών CO2·

4. συμβουλές προς τους οδηγούς ότι, αν χρησιμοποιούν ορθά και συντηρούν τακτικά το όχημα καθώς και ανάλογα τον τρόπο που οδηγούν, αν δηλαδή, παραδείγματος χάριν, αποφεύγουν την επιθετική οδήγηση, ταξιδεύουν με μικρότερη ταχύτητα, προβλέπουν εγκαίρως την πέδηση, φουσκώνουν σωστά τα λάστιχα, μειώνουν τα χρονικά διαστήματα λειτουργίας του κινητήρα στο νεκρό σημείο, αποφεύγουν τη μεταφορά υπερβολικού βάρους κ.λπ., βελτιώνουν την κατανάλωση καυσίμου και μειώνουν τις εκπομπές CO2 του επιβατηγού τους αυτοκινήτου·

5. εξήγηση των επιπτώσεων των εκπομπών αερίων θερμοκηπίου, της ενδεχόμενης αλλαγής του κλίματος και της σχέσης των παραγόντων αυτών με τα αυτοκίνητα, καθώς και αναφορά στις διάφορες επιλογές καυσίμου που προσφέρονται στους καταναλωτές και τις επιπτώσεις τους στο περιβάλλον βάσει των πλέον πρόσφατων επιστημονικών στοιχείων και των νομοθετικών απαιτήσεων·

6. αναφορά στο στόχο της Κοινότητας όσον αφορά τη μέση εκπομπή CO2 των νέων επιβατηγών αυτοκινήτων και στην ημερομηνία κατα την οποία θα πρέπει να έχει επιτευχθεί αυτός ο στόχος·

7. αναφορά στον οδηγό Internet της Επιτροπής για την οικονομία καυσίμου και τις εκπομπές CO2, εφόσον αυτός υπάρχει.

ΠΑΡΑΡΤΗΜΑ III

ΠΕΡΙΓΡΑΦΗ ΤΗΣ ΑΦΙΣΑΣ ΠΟΥ ΕΚΤΙΘΕΤΑΙ ΣΤΟ ΣΗΜΕΙΟ ΠΩΛΗΣΗΣ

Τα κράτη μέλη διασφαλίζουν ότι η αφίσα (ή οι αφίσες) πληροί(-ούν), τουλάχιστον, τις ακόλουθες ελάχιστες απαιτήσεις:

1. έχουν ελάχιστες διαστάσεις 70 cm x 50 cm·

2. οι πληροφορίες στην αφίσα θα πρέπει να είναι ευανάγνωστες·

3. τα μοντέλα επιβατηγών αυτοκινήτων πρέπει να συγκεντρώνονται ανά ομάδες και να κατατάσσονται σε κατάλογο χωριστά, σύμφωνα με τον τύπο καυσίμου (π.χ. βενζίνη ή πετρέλαιο). Για κάθε τύπο καυσίμου, τα μοντέλα διαβαθμίζονται κατά αύξουσα τάξη εκπομπών CO2, με το μοντέλο με τη χαμηλότερη επίσημη κατανάλωση τοποθετημένο στην κορυφή του καταλόγου·

4. για κάθε μοντέλο επιβατηγού αυτοκινήτου που περιλαμβάνεται στον κατάλογο, αναγράφεται η αριθμητική τιμή της επίσημης κατανάλωσης καυσίμου και των επίσημων ειδικών εκπομπών CO2. Η τιμή της επίσημης κατανάλωσης καυσίμου εκφράζεται είτε σε λίτρα ανά 100 χιλιόμετρα (l/100 κμ), είτε σε χιλιόμετρα ανά λίτρο (km/l), είτε σε κατάλληλο συνδυασμό των ανωτέρω και αναγράφεται με ακρίβεια ενός δεκαδικού ψηφίου. Η τιμή των επίσημων ειδικών εκπομπών CO2 εκφράζεται, στρογγυλευμένη στον πλησιέστερο ακέραιο αριθμό, σε γραμμάρια ανά χιλιόμετρο (g/km).

Οι τιμές αυτές είναι δυνατόν να εκφράζονται σε διαφορετικές μονάδες (γαλόνια και μίλια) στο βαθμό που συμβιβάζονται με τις διατάξεις της οδηγίας 80/181/ΕΟΚ(1)

Στη συνέχεια παρουσιάζεται μια προτεινόμενη μορφή:

>ΘΕΣΗ ΠΙΝΑΚΑ>

5. η αφίσα περιλαμβάνει το ακόλουθο κείμενο σχετικά με τη διαθεσιμότητα του οδηγού οικονομίας καυσίμου και εκπομπών CO2:"Σε όλα τα σημεία πώλησης διατίθεται δωρεάν οδηγός οικονομίας καυσίμου και εκπομπών CO2 όλων των νέων επιβατηγών αυτοκινήτων"·

6. περιλαμβάνει το ακόλουθο κείμενο:"Επιπλέον της αποδοτικότητας ενός αυτοκινήτου από πλευράς κατανάλωσης καυσίμων, η συμπεριφορά του οδηγού, καθώς και άλλοι μη τεχνικοί παράγοντες παίζουν ρόλο στον προσδιορισμό της κατανάλωσης του καυσίμου και των εκπομπών CO2. Το CO2 είναι το κύριο αέριο θερμοκηπίου που ευθύνεται για την αύξηση της θερμοκρασίας του πλανήτη"·

7. η αφίσα ενημερώνεται πλήρως τουλάχιστον ανά εξάμηνο. Μεταξύ δύο αναθεωρήσεών της, τα νέα αυτοκίνητα προστίθενται στο κάτω μέρος του καταλόγου.

(1) Οδηγία 80/181/ΕΟΚ του Συμβουλίου της 20ής Δεκεμβρίου 1979, περί προσεγγίσεως των νομοθεσιών των κρατών μελών των αναφερομένων στις μονάδες μετρήσεως και καταργήσεως της οδηγίας 71/354/ΕΟΚ (ΕΕ L 39 της 15.2.1980, σ. 40)· οδηγία όπως τροποποιήθηκε τελευταία από την οδηγία 89/617/ΕΟΚ (ΕΕ L 357 της 7.12.1989, σ. 28).

ΠΑΡΑΡΤΗΜΑ IV

ΠΑΡΟΧΗ ΣΤΟΙΧΕΙΩΝ ΓΙΑ ΤΗΝ ΚΑΤΑΝΑΛΩΣΗ ΚΑΥΣΙΜΟΥ ΚΑΙ ΤΙΣ ΕΚΠΟΜΠΕΣ CO2 ΣΤΑ ΔΙΑΦΗΜΙΣΤΙΚΑ ΕΝΤΥΠΑ

Τα κράτη μέλη διασφαλίζουν ότι όλα τα διαφημιστικά έντυπα περιλαμβάνουν τα επίσημα στοιχεία σχετικά με την κατανάλωση καυσίμου και τις επίσημες ειδικές εκπομπές CO2 των οικείων οχημάτων. Οι πληροφορίες αυτές θα πρέπει, τουλάχιστον, να πληρούν τις ακόλουθες απαιτήσεις:

1. να είναι ευανάγνωστες και εξίσου εμφανείς με το κύριο μέρος των πληροφοριών που περιλαμβάνονται στο διαφημιστικό έντυπο·

2. να γίνονται εύκολα κατανοητές, ακόμη και με μια γρήγορη ματιά·

3. να παρέχουν στοιχεία για την επίσημη κατανάλωση καυσίμου όλων των διαφορετικών μοντέλων αυτοκινήτων που περιλαμβάνονται στο διαφημιστικό υλικό. Εάν περιλαμβάνονται περισσότερα από ένα μοντέλα, τότε είναι δυνατό είτε να αναγράφονται τα στοιχεία για την επίσημη κατανάλωση καυσίμου όλων των μοντέλων, είτε να αναφέρεται η μεγαλύτερη και η μικρότερη κατανάλωση καυσίμου. Η κατανάλωση καυσίμου εκφράζεται είτε σε λίτρα ανά 100 χιλιόμετρα (l/100 km), είτε σε χιλιόμετρα ανά λίτρο (km/l), είτε σε κατάλληλο συνδυασμό των ανωτέρω. Όλα τα αριθμητικά στοιχεία αναγράφονται με ακρίβεια ενός δεκαδικού ψηφίου.

Οι τιμές αυτές είναι δυνατόν να εκφράζονται σε διαφορετικές μονάδες (γαλόνια και μίλια) στο βαθμό που συμβιβάζονται με τις διατάξεις της οδηγίας 80/181/ΕΟΚ.

Εάν στο διαφημιστικό υλικό αναφέρεται μόνον η εμπορική επωνυμία της μάρκας και όχι συγκεκριμένο μοντέλο, τότε δεν είναι απαραίτητο να παρέχονται στοιχεία για την κατανάλωση καυσίμου.

ΑΙΤΙΟΛΟΓΙΚΗ ΕΚΘΕΣΗ ΤΟΥ ΣΥΜΒΟΥΛΙΟΥ

I. ΕΙΣΑΓΩΓΗ

1. Στις 4 Σεπτεμβρίου 1998, η Επιτροπή υπέβαλε στο Συμβούλιο πρόταση οδηγίας του Συμβουλίου για τις πληροφορίες που πρέπει να τίθενται στη διάθεση των καταναλωτών σχετικά με την οικονομία καυσίμου όσον αφορά την εμπορία νέων επιβατικών αυτοκινήτων, βάσει του άρθρου 130 Σ παράγραφος 1 της συνθήκης(1).

2. Η Οικονομική και Κοινωνική Επιτροπή και το Ευρωπαϊκό Κοινοβούλιο έδωσαν τη γνώμη τους στις 2 Δεκεμβρίου 1998(2) και στις 17 Δεκεμβρίου 1998(3), αντίστοιχα.

3. Στις 11 Φεβρουαρίου 1999 η Επιτροπή υπέβαλε τροποποιημένη πρόταση(4) στο Συμβούλιο.

4. Στις 23 Φεβρουαρίου 1999 το Συμβούλιο καθόρισε την κοινή του θέση σύμφωνα με το άρθρο 189 Γ της συνθήκης.

II. ΣΚΟΠΟΣ

Η πρόταση της Επιτροπής αποτελεί μέρος της κοινοτικής στρατηγικής για τη μείωση των εκπομπών CO2 των αυτοκινήτων και τη μείωση της κατανάλωσης καυσίμου, και αποτελεί απάντηση, μεταξύ άλλων, στα συμπεράσματα του Συμβουλίου ότι ένα σύστημα πληροφόρησης του καταναλωτή για τις εκπομπές CO2 θα αποτελούσε σημαντικό και χρήσιμο μέτρο επηρεασμού της επιλογής του καταναλωτή το οποίο θα μπορούσε να στηρίξει και το οποίο θα μπορούσε να αποτελέσει συμπλήρωμα συμφωνίας με την αυτοκινητοβιομηχανία.

Σκοπός της οδηγίας είναι η παροχή στους πιθανούς αγοραστές νέων επιβατικών αυτοκινήτων των πληροφοριών που αφορούν την κατανάλωση καυσίμου και τις εκπομπές CO2, μέσω ετικέτας την οποία θα φέρουν τα αυτοκίνητα, αφισών οι οποίες θα αναρτώνται στις εκθέσεις, οδηγού για όλα τα μοντέλα αυτοκινήτων που πωλούνται σε ένα κράτος μέλος, όπως επίσης και μέσω της σχετικής διαφημιστικής βιβλιογραφίας.

III. ΑΝΑΛΥΣΗ ΤΗΣ ΚΟΙΝΗΣ ΘΕΣΗΣ

Α. Τροποποιημένη πρόταση της Επιτροπής

Το Συμβούλιο ενέκρινε πλήρως ή εν μέρει 14 τροπολογίες που πρότεινε το Ευρωπαϊκό Κοινοβούλιο.

Μια ομάδα τροπολογιών [τροπολογίες αριθ. 10, 11, 16, 19 (εν μέρει), 21, 23 (εν μέρει) και 24] από αυτές που αφορούν τη διαγραφή της απαίτησης αναγραφής του μέσου κόστους καυσίμου, όπως επίσης και οι τροπολογίες αριθ. 13, 26 και 27 που αφορούν την απαίτηση της αναφοράς στοιχείων σχετικά με τις εκπομπές CO2 μαζί με τα στοιχεία κατανάλωσης καυσίμου στη διαφημιστική βιβλιογραφία, απερρίφθησαν από την Επιτροπή.

Β. Τροπολογίες που έγιναν δεκτές από την Επιτροπή αλλά δεν περιλαμβάνονται στην κοινή θέση

Τροπολογία αριθ. 12 (υποχρέωση ενημέρωσης του οδηγού σε ηλεκτρονική μορφή των κρατών μελών)

Δεδομένου ότι θα δημιουργηθεί σύντομα κοινοτικός οδηγός στο Ίντερνετ (βλέπε τμήμα Γ σημείο 3 κατωτέρω), η τροπολογία αυτή καθίσταται περιττή.

Τροπολογίες αριθ. 15, 18, 23 (συμπερίληψη στοιχείων για τους κύκλους οδήγησης εντός και εκτός αστικών περιοχών)

Το Συμβούλιο πιστεύει ότι η συμπληρωματική αυτή προϋπόθεση θα ήταν ιδιαίτερα επαχθής.

Τροπολογίες αριθ. 17 και 20

Το Συμβούλιο θεώρησε ότι η τροπολογία αυτή θα έφερνε άδικα σε μειονεκτική θέση τα κράτη μέλη στα οποία επικρατούν ακραίες κλιματολογικές συνθήκες.

Άλλες τροπολογίες που έγιναν δεκτές από την Επιτροπή δεν συμπεριελήφθησαν ως τροπολογίες στην κοινή θέση, στοιχεία τους όμως ή αρχές που περιλαμβάνουν ελήφθησαν υπόψη στην κοινή θέση του Συμβουλίου (βλέπε τμήμα Γ κατωτέρω).

Γ. Κύριες αλλαγές ή νέα στοιχεία που εισήγαγε το Συμβούλιο

1. Προοίμιο

Το προοίμιο απέκτησε πιο ομαλή μορφή - με τη διαγραφή περιττών αιτιολογικών σκέψεων (αιτιολογική σκέψη 8) ή αιτιολογικών σκέψεων οι οποίες σύντομα θα είναι περιττές (αιτιολογική σκέψη 3)-και απέκτησε μεγαλύτερη συνοχή με το διατακτικό.

Μια νέα αιτιολογιακή σκέψη αναγνωρίζει ότι, κατά την αναθεώρηση της οδηγίας, θα πρέπει να εξετασθεί επέκταση του πεδίου της στα μεταχειρισμένα αυτοκίνητα.

2. Ορισμοί (άρθρο 2)

Οι ορισμοί "νέο επιβατικό αυτοκίνητο", "επίσημη κατανάλωση καυσίμου" και "επίσημες ειδικές εκπομπές CO2", διευκρινίστηκαν περαιτέρω, για να εξασφαλισθεί πλήρης συμφωνία με τη σχετική υπάρχουσα κοινοτική νομοθεσία και να διευκολυνθεί η εφαρμογή.

Για να καταστεί η οδηγία περισσότερο φιλική προς τον χρήστη -και το κοινό- εισήχθη ορισμός του μοντέλου αυτοκινήτου.

Ο ορισμός "χώρος πωλήσεως", παρόλο που δεν είναι ευρύς όσο προτείνεται στη αιτιολογική σκέψη 7, διευκρινίστηκε ότι περιλαμβάνει εμποροπανηγύρεις.

3. Οδηγός (άρθρο 4 και παράρτημα II)

Το Συμβούλιο χαιρετίζει την προοπτική δημιουργίας οδηγού στο Ίντερνετ σε κοινοτικό επίπεδο, για τον οποίο η Επιτροπή έχει αναλάβει τις εργασίες εγκατάστασης μέχρι το τέλος 1999, και κατόπιν τις εργασίες ενημέρωσης. Με την προοπτική αυτή το Συμβούλιο θεώρησε σωστό να αποσύρει την προϋπόθεση σύστασης οδηγού στο Ίντερνετ σε επίπεδο κρατών μελών.

Εν τω μεταξύ, οι αρχές των κρατών μελών μπορούν να συνεργασθούν για τη δημιουργία εθνικών οδηγών.

Το κείμενο του παραρτήματος II που αναφέρεται στις πληροφορίες που θα παρέχονται στον οδηγό, εξετάσθηκε λεπτομερώς και διευκρινίσθηκε για να διευκολυνθεί η εφαρμογή· προσετέθη προϋπόθεση ότι οι μέσες εκπομπές CO2 θα αναφέρονται στον κοινοτικό στόχο.

4. Διαφημιστικό υλικό (άρθρο 6)

Το Συμβούλιο προσέθεσε διάταξη ότι τα κράτη μέλη θα προβλέψουν κατάλληλα έτσι ώστε τα στοιχεία για την κατανάλωση καυσίμου και τις εκπομπές CO2 να αναγράφονται και σε διαφημιστικό υλικό εκτός της διαφημιστικής βιβλιογραφίας.

5. Αναθεώρηση και ρόλος της Επιτροπής (άρθρα 9 και 10)

Το Συμβούλιο, παρόλο που αναγνωρίζει ότι δεν πρέπει να θέτει μεγάλους περιορισμούς ώστε να επιτρέπει στα κράτη μέλη να λαμβάνουν υπόψη τα εθνικά τους χαρακτηριστικά κατά την πληροφόρηση του καταναλωτή, εκφράζει την επιθυμία του να προχωρήσει σε περαιτέρω εναρμόνιση. Ανέφερε εν προκειμένω ρητά τα μέτρα που αφορούν το σχήμα της ετικέτας, την ταξινόμηση των μοντέλων αυτοκινήτων στον οδηγό και την εφαρμογή από τα άλλα μέσα των αρχών που ισχύουν για την εθνική βιβλιογραφία που πρέπει σύμφωνα με τη διαδικασία της επιτροπής. Αυτό συμφωνεί με το πνεύμα της τροπολογίας αριθ. 14 και των τροπολογιών αριθ. 9, 19 και 23. Επιπλέον, το Συμβούλιο συμφωνεί με το Κοινοβούλιο ότι τα κράτη μέλη θα πρέπει να υποβάλουν έκθεση σχετικά με την εφαρμογή ενωρίτερα από ότι προτείνεται από την Επιτροπή, και διευκρίνισε ότι η έκθεση αυτή θα πρέπει να συνδέεται με την αναθεώρηση της συμφωνίας με την κοινοτική αυτοκινητοβιομηχανία, η οποία θα γίνει το 2003.

Δεδομένου ότι τα καθήκοντα αυτά είναι παραπλήσια, το Συμβούλιο αποφάσισε τη θέσπιση ειδικής επιτροπής διαχείρισης (III α).

Η Επιτροπή συμφώνησε με τις τροπολογίες του Συμβουλίου.

(1) ΕΕ C 305 της 3.10.1998, σ. 2.

(2) ΕΕ C 40 της 15.2.1999, σ. 45.

(3) ΕΕ C 98 της 9.4.1999.

(4) ΕΕ C 83 της 25.3.1999, σ. 1.